
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative de modificare a Legii nr.321/2006 privind regimul acordării finanţărilor nerambursabile programelor, proiectelor sau acţiunilor pentru sprijinirea activităţii românilor de pretutindeni şi a organizaţiilor reprezentative ale acestora şi a modului de repartizare şi de utilizare a sumei prevăzută în bugetul Ministerului Afacerilor Externe prin această activitate, cu care comisia noastră a fost sesizată în fond cu adresa Biroului Permanent nr. Plx. 541   din 3 septembrie 2007.
	PREŞEDINTE,

Aurel Gubandru

RAPORT

asupra propunerii legislative de modificare a Legii nr.321/2006 privind regimul acordării finanţărilor nerambursabile programelor, proiectelor sau acţiunilor pentru sprijinirea activităţii românilor de pretutindeni şi a organizaţiilor reprezentative ale acestora şi a modului de repartizare şi de utilizare a sumei prevăzută în bugetul Ministerului Afacerilor Externe prin această activitate
Cu adresa nr. Plx.541 din 3 septembrie 2007, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă de modificare a Legii nr.321/2006 privind regimul acordării finanţărilor nerambursabile programelor, proiectelor sau acţiunilor pentru sprijinirea activităţii românilor de pretutindeni şi a organizaţiilor reprezentative ale acestora şi a modului de repartizare şi de utilizare a sumei prevăzută în bugetul Ministerului Afacerilor Externe prin această activitate.
La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, trimis cu adresa nr.193/19.02.2007, avizul favorabil  al Comisiei pentru politică externă, avizul favorabil al Comisiei juridice, de disciplină şi imunităţi  precum şi punctul de vedere negativ  al Guvernului.
Prezentul proiect de Lege are ca obiect de reglementare modificarea şi completarea Legii nr.321/2006, în sensul sprijinirii comunităţilor de imigranţi sau muncitori români din ţările Uniunii Europene, Statele Unite ale Americii, Canada, America de Sud, atât financiar, educaţional cât şi cultural. În principal, se are în vedere, crearea condiţiilor necesare studierii limbii materne de către copiii români din aceste ţări.
În urma analizei propunerii legislative în cadrul comisiei, s-a propus respingerea acesteia deoarece:

Ministerul Afacerilor Externe, prin Departamentul pentru Relaţiile cu Românii de Pretutindeni ( DRRP) este instituţia care elaborează şi aplică politica în domeniul relaţiilor cu românii din afara frontierelor, în temeiul legii, conform programului de guvernare.

Activitatea de sprijinire a românilor de pretutindeni este finanţată de la bugetul de stat, prin legea bugetară anuală.

Astfel, în anul 2007, potrivit prevederilor Legii bugetului de stat pe anul 2007 nr. 486/2006, în bugetul alocat Ministerului Afacerilor Externe, la Capitolul 67.01 „ Cultură, recreere şi religie”, Titlul „Alte cheltuieli” a fost prevăzută suma de 10.877 mii lei.
Legea nr.321/2006 clarifică şi sistematizează activitatea în acest domeniu, creând condiţiile pentru o activitate de finanţare mai eficientă, bazată pe reguli stabile, evitând astfel întârzierile şi întreruperile din proiecte datorate procedurilor de adoptare, la începutul fiecărui an, a unei noi hotărâri de Guvern, aşa cum prevedea cadrul normativ în vigoare până în anul 2006.
În anexă la Legea nr.321/2006 sunt prevăzute tipurile de programe, proiecte sau acţiuni ce pot fi finanţate având ca scop păstrarea identităţii etnice, culturale, lingvistice şi religioase a românilor de pretudindeni. 
Printre tipurile de proiecte ce pot fi finanţate amintim „proiecte educaţionale pentru românii de pretutindeni“. În această categorie sunt incluse proiecte care ţin de educaţie, însuşirea limbii române, de organizarea de cursuri în limba română, efectuarea de studii şi cercetări, etc. Aceste proiecte au devenit deja tradiţionale.
Precizăm câteva proiecte educaţionale organizate de asociaţiile româneşti :

- „Clase pilot cu predare în limba română “, organizate de asociaţiile româneşti din Bulgaria, la Vidin şi în localităţile din jur, proiect demarat în anul 2002;

- „Şcoala şi grădiniţa în dialect aromân“ de la Divjaka, Albania, proiect demarat în anul 2003;

- „Cursuri cu predare în limba română“ , organizate de Asociaţia Culturală „Dacia“ din Karaganda – Kazahstan în anul 2006;
- „Casa română din Torino“- cursuri de limba română, de limba italiană, de istorie şi de geografie a României organizate de Asociaţia „Frăţia“ din Torino – Italia în anul 2006;
  - „ Şcoala de duminică “- organizată începând cu anul 2004, la New York de Uniunea şi Liga Societăţilor Româneşti din S.U.A., etc.

Precizăm că familiile românilor şi copiii acestora sunt membri ai comunităţilor romăneşti, putând astfel fi beneficiarii acestor proiecte. 
Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 23 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi. 
Propunerea legislativă a fost respinsă de Senat în şedinţa din data de 27 iunie 2007, în calitate de primă Cameră sesizată.

Propunerea legislativă, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii propunerii legislative de modificare a Legii nr.321/2006 privind regimul acordării finanţărilor nerambursabile programelor, proiectelor sau acţiunilor pentru sprijinirea activităţii românilor de pretutindeni şi a organizaţiilor reprezentative ale acestora şi a modului de repartizare şi de utilizare a sumei prevăzută în bugetul Ministerului Afacerilor Externe prin această activitate, în şedinţa din data de  3 octombrie 2007, comisia propune respingerea acesteia.
	PREŞEDINTE,

Aurel Gubandru
	SECRETAR,

Radu Cătălin Drăguş


  Expert parlamentar:
Popescu Luminiţa

